<classify> KAMISHNA wa Maadili, Jaji mstaafu Harold Nsekela amesema kuanzia mwaka ujao, ujazaji na urejeshaji wa Tamko la Rasilimali na Madeni kwa viongozi wa umma, utafanyika kwa njia ya mtandao.Akizungumza jijini Dodoma, Jaji Nsekela amesema hatua hiyo imetokana na maombi ya viongozi wengi wakiwamo mabalozi, ambao kwao wanaona ni rahisi kujaza na kurejesha kwa njia ya mtandao.Kutokana na mabadiliko ya teknolojia, kuanzia Januari mwakani, tutaanza kutumia mtandao katika kujaza na kurejesha Tamko la Rasilimali na Madeni kwa viongozi wa umma.Tulikuwa tufanye majaribio ya mfumo Desemba hii ili kuangalia ufanisi wake, lakini kuna masuala kadhaa ya kiufundi yaliyokwamisha mradi wa majaribio, alisema Jaji Nsekela.Alisema kutokana na hilo, waliamua kujaribu ufanisi wa mfumo huo kwa kuwatumia wafanyakazi wa ndani ya Sekretarieti ya Maadili na ulifanyika kazi vizuri. Alisema watatangaza rasmi kuanza kutumia mfumo huo, baada ya kukamilisha masuala ya leseni.Wakati tunataka kuanza kufanya majaribio ya mfumo, hatua zote muhimu za awali tulikuwa tumeshakamilisha, tukaambiwa tunatakiwa kuwa na leseni, jambo ambalo kwa sasa tunashughulikia na kuanzia Januari mwakani suala hilo litakuwa tayari na tutawachagua viongozi wachache ili wajaze na kurejesha fomu ili kuangalia kama utafanya kazi inavyotakiwa, alisema.Mapema wiki hi alipozungumza na waandishi wa habari kuhusu tathimini ya hali ya urejeshaji wa Tamko la Rasilimali na Madeni kwa viongozi wa umma, Jaji Nsekela alisema ikiwa imebakiwa wiki moja kufika mwisho wa viongozi kutekeleza wajibu huo wa kisheria, ni asilimia 17 pekee wamefuata matakwa ya sheria.Jaji Nsekela alitaka asilimia 83 ya viongozi wa umma ambao hawajatekeleza takwa la kisheria, kufanya hivyo kabla muda wa mwisho haujafika  <topic>: kitaifa 